# Adrià de Montigny

Adrià de Montigny (vers 1570-1615) era un pintor del Renaixement, originari de la regió de Valenciennes (comtat d'Hainaut, ara a França). Com hi ha molts pobles que es diuen Montignies o Montigny, l'ortografia encara no va ser fixada, i el seu origen queda incert. L'escut personal que va triar ressembla el segell escabí de Montignies-sur-Roc, a uns vint quilòmetres de Valenciennes, cosa que podria ser una indicació del lloc on hauria pogut nàixer vers 1570.
Van documentar-se treballs seus des del 1590 als comptes de Valenciennes, i factures del 1596 de la confraria dels sastres i de la decoració per a l'entrada solemne de l'arxiduc Albert VII d'Àustria. La seva única obra coneguda són els Àlbums de Croÿ, una sèrie de més de 2.500 guaixos sobre pergamí pintats de 1598 a 1611. Representen les propietats i feus del duc Carles III de Croÿ, un latifundista i noble dels Països Baixos espanyols i gran d'Espanya, així com les províncies on aquest va exercir un càrrec per a l'administració espanyola. Montigny era molt probablement al servei exclusiu de Carles III, el territori del qual recorria d'estiu per a fer esbossos que durant l'hivern passava a net. Fins avui, de l'obra d'Adrià de Montigny queda un fons documental valuós sobre l'arquitectura de la fi del segle xvi i l'inici del segle xvii. De vegades, es permet certes llibertats en juxtaposar a les seues pintures els edificis pertanyents a un lloc, quan de fet no s'haurien pogut veure tots des del mateix punt on va posar el seu cavallet.
Va morir a Valenciennes el 21 d'octubre de 1615. La seva dona, Joana Fréhault, va continuar el seu taller, amb l'ajuda de dues de les seves filles, Jacquelina i Maria.
De 1989 a 1996, el Gemeentekrediet-Crédit Communal, la banca pública de crèdit dels municipis de Bèlgica (avui desapareguda després d'una fusió i privatització poc exitoses) va publicar a l'ocasió del seu 150è aniversari, la quasi totalitat de l'obra de Montigny. Aquesta edició de més de huit mil pàgines, sota la direcció de l'historiador Jean-Marie Duvosquel, pot considerar-se com a titànica, quan es té en compte que, al llarg del temps, la col·lecció de Carles III va ser dispersada a Alemanya, Bèlgica, França, Txèquia i Àustria i que certs àlbums van ser deslligats per a vendre els guaixos un per un.

## Unes obres destacades

* El castell de Chimay
* Abadia de Beaumont
* Grand-Reng

## Referències

* 1 2 Machelart, p. 129.
* ↑ Lottin, Alain. «Un source exceptionnele pour l'histoire des petites villes: les Album de Croÿ (1598-1611) (Una font excepcional per a la història de les petites ciutats: els Àlbums de Croÿ)». A: René Plessix & Jean-Pierre Poussou. Les petites villes françaises du XVIIe au XIXe siècle: aspects du paysage et de la société : actes du Colloque de Mamers (en francès). París: Presses Paris Sorbonne, 2005, p. 61. ISBN 9782840503828.
* 1 2 Lottin, p. 62.
* ↑ Duvosquel.

## Bibliografia

* Duvosquel, Jean-Marie (direcció). Albums de Croÿ (in 4°) (en neerlandès, francès). 26 volums. Brussel·les: Gemeentekrediet van België, 1985-1996, p. 8.000. ISBN 2-87193-009-0.
* Machelart, Félicien. «Adrien de Montigny, peintre de Valenciennes». A: Jean-Marie Duvosquel (redacció). Recueil d'études suivi d'une table générale et d'un index de la collection des albums. Actes du colloque organisé à Chimay et à Fourmies les 7 et 8 mai 1992 (en francès). vol. 26 dels Albums de Croÿ. Brussel·les: Gemeentekrediet van België, 1996, p. 119-132. ISBN 2-87193-214-X.
* Jacquet-Ladrier, Françoise; Jacquet-Ladrier, Philippe. «Entre croquis et gouaches. Cent dessins préparatoires d'Adrien de Montigny (Entre esbòs i guaix, cent dibuixos preparatoris d'Adrià de Montigny)». A: Jean-Marie Duvosquel (redacció). Recueil d'études suivi d'une table générale et d'un index de la collection des albums. Actes du colloque organisé à Chimay et à Fourmies les 7 et 8 mai 1992 (en francès). vol. 26 dels Albums de Croÿ. Brussel·les: Gemeentekrediet van België, 1996, p. 133-163. ISBN 2-87193-214-X.
             A Wikimedia Commons hi ha contingut multimèdia relatiu a: Adrià de Montigny